Martin Lidegaard (RV), 2023-10-05:
Mange tak.
Kære alle sammen!
Hvor går den nye skillelinje i dansk politik?
Det har vi hørt flere bud på i dag, og hos Radikale Venstre er vi ikke i tvivl.
Den nye skillelinje i dansk politik går mellem hensynet til os selv over for hensynet til de kommende generationer.
Den balance er ikke i orden i dag.
Os, der sidder her, er måske de rigeste og lykkeligste danskere, der nogen sinde har levet, men vi risikerer også at blive den første generation, der giver et dårligere samfund videre til vores børn.
Derfor ønsker Radikale Venstre at skrive en ny generationskontrakt.
Derfor vil jeg i dag også gerne sige en stor tak til alle partierne her i Folketinget for hver især at levere inspiration til de løsninger, der skal findes.
Først en stor tak til statsministeren for at placere folkeskolen så centralt i sin tale.
Jeg er enig i, at frisættelsen af skolen er afgørende, men til gengæld tror jeg ikke, at Aula udgør den største udfordring i skolen her og nu.
Det gør manglen på ressourcer!
Det gælder også den helt almindelige undervisning for de helt almindelige børn, for er den ikke god, risikerer vi at generere endnu mere mistrivsel, endnu flere diagnoser og specialtilbud, der igen tærer på den almindelige folkeskole.
Derfor burde statsministeren, hvis hun havde tid til at høre efter, tage ansvar og forhindre de katastrofale besvarelser, der foregår på folkeskolen lige nu, og som går ud over de tidlige og forebyggende indsatser, der er så afgørende.
Og vi Radikale vil gerne være med til at finde de penge, helt præcis en ny børnemilliard.
Også en tak til statsministeren for hendes solide støtte til Ukraine.
Man kan mærke, hvor stor vægt statsministeren lægger på den militære støtte til det ukrainske folk.
Skulle jeg ønske mig noget i dag, skulle det være den samme form for helhjertet politisk lederskab, når det handler om at stoppe vores indirekte støtte til Putins krigsmaskine gennem vores import af gas.
Det har regeringen ifølge dagens medier faktisk gjort det modsatte af ved aktivt at forsinke et større udbud af havvind, ligesom man intet har gjort for at fremme vedvarende energi på land.
Det forstår jeg simpelt hen ikke, og jeg oplever det som et svigt over for Ukraine.
Jeg ved ikke, om det er muligt, at udenrigsministeren kunne dæmpe sig en lille smule, for det er enormt distraherende.
Til Venstre og økonomiministeren vil jeg gerne sige en dybfølt tak for at give midten en chance.
Det er vel fair at sige, at Venstre nok er det parti, der har udvist størst mod og lige nu betaler den højeste pris for regeringssamarbejdet.
Men det ændrer ikke på, at det var nødvendigt at gøre op med fløjene i dansk politik.
Derfor kan Venstre også regne med vores vilje til samarbejde.
Skulle jeg komme med en opfordring til økonomiministeren, vil det være at blive endnu mere klar på Venstres støtte til en CO 2 -afgift på landbruget.
Danmark har brug for et moderne Venstre.
Også en stor tak til Moderaternes formand, udenrigsministeren, for så åbent at dele sine indre politiske overvejelser med os andre; fra de mange tidsler i udlændingepolitikken over behovet for mere international arbejdskraft, en højere afgift på diesel til den vigtige debat om, hvordan vi får råd til fremtidens velfærd.
Her må man forstå, at det område, hvor udenrigsministeren virkelig har sat sig igennem, er som formand for et hemmeligt havvindsudvalg, der ifølge dagens presse er gået imod hele seks ministeriers samlede indstilling om at etablere en ny ordning for lynudbud af 12 GW havvind, der kunne have rullet inden 2030.
Det valg er svært at forstå.
Til SF skal lyde en stor tak for vores fælles kamp for bedre vilkår for de mindste danskere i deres vuggestuer og børnehaver.
Tak for det.
Men jeg har også en bøn til SF i dag, for I valgte jo at gå med i regeringens rundbarbering af landets universiteter i den seneste aftale om uddannelse.
Jeg forstår godt behovet for at skaffe flere penge til erhvervsskoler og velfærdsuddannelser, det er også radikalt hjerteblod, men jeg har svært ved at forstå, hvorfor lige uddannelser skal være et nulsumsspil, hvor man skal ødelægge universiteterne for at skaffe penge til de andre.